Micki Nielsen (25-1, 15 KO) bliver den næste dansker i rækken af Sauerland-boksere, som må på udebane i en vanskelig opgave med begrænset sportsligt perspektiv. Den 2. juni skal han til Hannover i Tyskland, hvor han møder den ubesejrede staldkammerat Artur Mann (13-0, 8 KO) i en kamp om dennes WBO int'l titel i cruiservægt.
"Jeg er ikke nervøs for at bokse i Tyskland. Jeg har aldrig holdt mig tilbage fra at tage en udfordring, og jeg er villig til at bokse hvor som helst i verden. Jeg har trænet hårdt siden min seneste kamp, og jeg vil være i god form den 2. juni," siger Micki Nielsen ifølge en pressemeddelelse.
27-årige Artur Mann vandt den mindre WBO-titel i sommer efter en tæt kamp mod landsmanden Leon Harth. Den har dog ikke fået ham ind på nogle ranglister af betydning. Han er nummer 20 på EU-ranglisten, og en sejr over Micki Nielsen vil dermed bringe ham solidt fremad.